钦定古今图书集成/明伦汇编/官常典/第754卷 > 何复 邵宗元 方正化
## 钦定古今图书集成/明伦汇编/官常典/第754卷 > 何复 邵宗元 方正化

按《明外史忠义传》：“何复，字见元，平度人。邵宗元，字景
康，砀山人。复举崇祯七年进士，授高县知县，有却贼
功，忤上官，被劾谪戍。后廷臣多论荐，起英山知县，迁
工部主事，进员外郎。十七年二月擢保定知府。宗元
由恩贡生历保定同知，有治行。时李自成陷山西，遣
伪副将军刘方亮由固关东犯，畿辅震动。及真定游”
击谢嘉福杀巡抚徐标反，遣使迎贼，人情益汹汹。宗
元时摄府事，亟集通判王宗周、推官许曰可，清苑知
县朱永康，后卫指挥刘忠嗣及乡官张罗彦、尹洗等，
议城守。复闻之，兼程而驰，或沮以寇迫不顾。既入城，
宗元即授以印。复曰：“公部署已定，印仍佩之，我相与
僇力可也。”乃谒文庙，与诸生讲《见危致命章》，词气激
烈。讲毕，即登城，分门守。三月十九日，都城陷。明日薄
暮，贼使投书诱降，宗元手裂之。明日，贼大至，络绎三
百里，有数十骑服妇人衣，言所过百馀城，皆开门远
迓，不降，即虀粉，且曰：“京师已破，若等为谁守？”城上人
闻之，发竖眦裂。贼环攻云梯墙排，且攻且骂。宗元等
固守不出巷，树栅老穉，悉持梃道上，非持符者不敢
行。贼知守坚，稍稍引却。会督师大学士李建泰率残
卒数百，辇饷银十馀辆，叩城求入，宗元等不许。建泰
恚，大呼：“我朝廷重臣，讨贼至此，安敢不纳！”举敕印示
之。宗元等曰：“荷天子厚恩，御门赐剑，酌酒饯别。今不
仗钺西征，乃叩关避贼耶？”建泰怒，厉声叱呼，欲举尚
方剑恐之。有欲启门者，宗元曰：“倘贼诈为之，若何？”或
言金御史毓峒监督师军，当识之。亟推出视信，乃纳
之。建泰入，贼攻益厉，掘城西南隅，守者以火罐掷之，
不敢近，驱难民哭城下，冀乱众心。城上击以砖石，亦
却去。建泰乃倡言曰：“势不支矣，姑与议降，得一印信
文牒可矣。”出纸迫宗元用印。宗元抵印厉声曰：“我为
朝廷守此一块土，义不降贼，欲降者，任为之！”大哭，引
刀将自刎。左右急止之，皆雨泣。罗彦前曰：“邪说勿听，
速击贼！”复自起爇西洋巨炮，火发，被燎几死。贼攻无
遗力，雉堞尽倾，弹丸雨下，城中皆负板走。二十四日，
贼火箭中城西北楼，复焚死。南郭门又火，守者多散。
南城守将王登洲缒城出降，贼蜂拥而上，建泰中军
副将郭中杰等为内应，城遂陷。宗元及中官方正化
不屈死。建泰即率曰：“可永康出降。”